钦定古今图书集成/理学汇编/文学典/第059卷 > 项斯
## 钦定古今图书集成/理学汇编/文学典/第059卷 > 项斯

按《临海县志》：“项斯，字子迁，未第时，以诗谒祭酒杨敬
之，敬之赠诗云：‘几度见诗诗尽好，及观标格过于诗。
平生不解藏人善，到处逢人说项斯’。”由是诗名遍达
长安。明年，会昌二年，登进士上第。始，水部张籍为律
格诗，惟朱庆馀亲受其旨，既而任蕃、陈标、章孝标、司
空图咸及门焉。宝历、开成之际，子迁尤为水部所知，
声价特甚，故其诗格与之相类。官终丹徒县尉。有《会
昌丹徒尉诗集》一卷行世，张洎序之。